**V Prievoze vznikne komunitné nájomné bývanie pre seniorov**

**Hlavné mesto, Metropolitný inštitút Bratislavy (MIB) a METRO v októbri minulého roka vyhlásili architektonickú súťaž na nájomný bytový súbor určený na komunitné bývanie pre seniorov na Parkovej ulici v Prievoze. Ide o komorný projekt s nízkou zástavbou. Víťazný návrh od architektonického tímu Superatelier vybrala odborná porota z 56 súťažných návrhov.**

BRATISLAVA. Víťazný návrh prináša 8 menších objektov, s 20 jednoizbovými a 10 dvojizbovými bytmi, usporiadaných tak, aby vytvárali prirodzený priehľad na Csákyho kaštieľ od vstupu do územia. Kaštieľ v susedstve od 50. rokov pôsobí aj ako geriatrické sanatórium, využitie pozemku na byty pre seniorov tak vyvážene zapadá do miestnej situácie. Návrh zároveň v najväčšej miere rešpektuje aj bohatú zeleň, ktorá sa na pozemku nachádza.

„*Víťazný návrh citlivo, ale zároveň presvedčivo reaguje na existujúce prostredie. Vďaka jeho menšej mierke nekonkuruje objektu kaštieľa, nenarúša parkový charakter jeho okolia, a pritom stále umožňuje vznik dostatočného množstva kvalitných bytov*,“ povedal riaditeľ sekcie súťaží MIB Peter Lényi.

Nájomné bývanie prevažne pre seniorov vznikne na mestskom pozemku susediacom s Csákyho kaštieľom, ktorý vlastní Kongregácia Dcér sv. Františka Assiského, Slovenská provincia. Mesto tak na pozemku vhodnom pre nájomné bývanie pokračuje v rozširovaní možností nájomného bývania, a  na doteraz neprístupný pozemok prináša pre lokalitu vhodnú a doplňujúcu funkciu.

Hlavnou kvalitou návrhu, o ktorej autori porotu presvedčili, je útulnosť navrhnutého prostredia. Návrh tak najlepšie zodpovedá predstavám o dome, kde má každý jeho obyvateľ dostatok súkromia a zároveň priestor pre spoločenské aktivity.

Komunitný charakter návrhu prepája novovytvorené centrálne nádvorie zimnou záhradou, ktorá bude ponúkať širokú škálu aktivít. V nádvorí sa bude koncentrovať spoločenský život obyvateľov a obyvateliek, cez nádvorie budú zároveň aj vchádzať domov.

Porota prihliadala aj na požiadavky susediacich obyvateľov, ktoré vzišli z participatívneho procesu, v ktorom susedia deklarovali, že preferujú nižšiu zástavbu a komornú atmosféru.

*„Víťazný návrh oslovil členov poroty hneď od začiatku, ako reprezentant fragmentovanej urbánnej štruktúry. Najlepšie uchopil myšlienku komunitného bývania a posúva koncept ubytovania pre seniorov a seniorky na veľmi vysokú úroveň. Teší ma, že realizáciou projektu bude mesto vedieť ponúknuť moderné a zároveň útulné nájomné bývanie,“* uviedla námestníčka primátora Lucia Štasselová.

Aby Superatelier priniesol odkaz na bývalé skleníky, ktoré na tomto mieste v minulosti existovali, vo svojom návrhu zároveň vytvára odkaz na tieto objekty a do projektu navrhuje aj nové skleníky, ktoré budú zároveň dopĺňať komunitné zameranie celého projektu.

Cieľom bolo vytvoriť priestor pre seniorov a seniorky, kde sa budú cítiť vítane a zároveň budú v každodennom kontakte so svojimi susedmi. Bude zabezpečený zber dažďovej vody zo striech, ktorá sa využíva v záhrade na polievanie rastlín a ako úžitková voda.

MIB v minulom roku zrealizoval architektonickú súťaž pre nájomné byty na Terchovskej ulici, z ktorej vzišiel [víťazný návrh](https://mib.sk/sutaz/architektonicka-sutaz-bytovy-subor-terchovska/) pre bytový súbor vybraný odbornou porotou spomedzi 76 návrhov.

Aj v roku 2021 MIB pokračuje v plánoch vyhlasovať nové súťaže na mestských pozemkoch zamerané na oblasť nájomného bývania.